Document ID: 32008D0418

KOMISIJAS LĒMUMS
(2008. gada 29. maijs)
par Kopienas finansiālo atbalstu ārkārtas pasākumiem infekciozā katarālā drudža apkarošanai Apvienotajā Karalistē 2007. gadā
(izziņots ar dokumenta numuru K(2008) 2161)
(Autentisks ir tikai teksts angļu valodā)
(2008/418/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 20. novembra Direktīvu 2000/75/EK, ar ko paredz īpašus noteikumus infekciozā katarālā drudža kontrolei un apkarošanai (1), un jo īpaši tās 9. panta 2. punktu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (2) un jo īpaši tā 3. panta 3. punktu un 5. punktu,
tā kā:
(1)
Lēmumā 90/424/EEK ir noteiktas procedūras, kas reglamentē Kopienas finansiālo atbalstu īpašiem veterināriem pasākumiem, tostarp ārkārtas pasākumiem. Lai palīdzētu pēc iespējas ātrāk izskaust infekciozo katarālo drudzi, dalībvalstis saņems finansiālu atbalstu dažu infekciozā katarālā drudža uzliesmojumu apkarošanas pasākumu izmaksu segšanai.
(2)
Lēmuma 90/424/EEK 3. panta 5. punkts paredz noteikumus par to, cik procentus no dalībvalsts izdevumiem atļauts segt no Kopienas finansiālā atbalsta.
(3)
Kopienas finansiālo atbalstu ārkārtas pasākumiem infekciozā katarālā drudža apkarošanai izmaksā saskaņā ar noteikumiem, kas izklāstīti Komisijas 2005. gada 28. februāra Regulā (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un noteiktu dzīvnieku slimību apkarošanai atbilstīgi Padomes Lēmumam 90/424/EEK (3). Minēto regulu piemēro Kopienas finansiālajam atbalstam, ko piešķir dalībvalstīm attiecībā uz tajā noteiktajiem attaisnotajiem izdevumiem dažu slimību izskaušanas pasākumiem Lēmuma 90/424/EEK 3. panta 1. punktā minētajās situācijās.
(4)
Apvienotajā Karalistē 2007. gadā konstatēja infekciozā katarālā drudža uzliesmojumu. Šīs slimības izplatīšanās nopietni apdraud Kopienas mājlopu populāciju.
(5)
Tāpēc Apvienotā Karaliste veica vajadzīgos ārkārtas pasākumus, lai izvairītos no infekciozā katarālā drudža izplatības.
(6)
Apvienotā Karaliste 2007. gada 28. novembrī sniedza finanšu informāciju, kas saskaņā ar Regulas (EK) Nr. 349/2005 6. pantu vajadzīga pirms Kopienas finansiālā atbalsta piešķiršanas.
(7)
Apvienotā Karaliste ir pilnībā izpildījusi Lēmuma 90/424/EEK 3. pantā un Regulas (EK) Nr. 349/2005 6. pantā paredzētos tehniskos un administratīvos pienākumus.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālais atbalsts Apvienotajai Karalistei
Neskarot Lēmuma 90/424/EK 10.a pantu, Apvienotajai Karalistei var piešķirt Kopienas finansiālo atbalstu par tām izmaksām, kas minētajai dalībvalstij radušās, veicot Lēmuma 90/424/EEK 3. panta 2. punktā paredzētos pasākumus infekciozā katarālā drudža apkarošanai 2007. gadā.
2. pants
Adresāts
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2008. gada 29. maijā

Labels: 18
19
5
6